[pic] | COMISIA COMUNITĂŢILOR EUROPENE |

Bruxelles, 6.12.2007

COM(2007) 784 final

2007/0276 (ACC)

Propunere de

DECIZIE A CONSILIULUI

de stabilire a poziției Comunității în cadrul Consiliului General al Organizației Mondiale a Comerțului în ceea ce privește aderarea Republicii Capului Verde la Organizația Mondială a Comerțului

(prezentată de Comisie)

EXPUNERE DE MOTIVE

Prezentare generală a condițiilor de aderare a Capului Verde la OMC

I. INTRODUCERE

Membrii Organizației Mondiale a Comerțului (OMC) și Republica Capului Verde au ajuns în etapa finală a negocierilor legate de condițiile de aderare a Capului Verde la OMC, lansate în urmă cu opt ani, când Capul Verde a înaintat cererea de aderare la OMC, în 1999. Acum, Consiliul trebuie să ia o decizie de aprobare a condițiilor de aderare a Capului Verde pentru ca Uniunea Europeană să poată susține oficial intrarea acestei țări în OMC.

Rezumatul condițiilor de aderare este prezentat mai jos.

II. REZUMATUL PE SECTOARE AL CONDIȚIILOR DE ADERARE A CAPULUI VERDE LA OMC

Bunuri

Media aritmetică a taxelor vamale aplicate de Capul Verde la produsele industriale este de 10,9 %. Media ratelor consolidate inițiale (IBR) este de 17,7% și va fi redusă la 14,6% rate consolidate finale (FBR) în decursul unei perioade medii de eșalonare de 3 ani. 60% din toate liniile tarifare vor fi egale cu ratele taxelor sau vor fi cu 15% inferioare acestora. Aproximativ 10% din linii vor rămâne la nivelul maxim de peste 25%. Toate taxele vamale vor fi consolidate.

În ceea ce privește produsele agricole, media ratelor consolidate inițiale (IBR) este de 15,1% și va fi redusă la 13,4% (FBR) în decursul unei perioade medii de eșalonare de 3 ani. Ratele cele mai ridicate se găsesc în sectorul berii și al băuturilor nealcoolice, cu un procent de 55% (FBR), precum și în sectorul apelor minerale și al cartofilor, respectiv de 35%.

Aceste niveluri de rate sunt foarte joase, având în vedere statutul de țară cel mai puțin dezvoltată (LDC) de care beneficiază Capul Verde. Practica comunitară în ceea ce privește ratele medii solicitate în cazul unei LDC este de 30% la produsele industriale și de 40% la produsele agricole. Capul Verde participă la negocierile APE (acord de parteneriat economic) în calitate de membru al regiunii Africa de Vest și este membră a ECOWAS (Comunitatea Economică a Statelor Vest-Africane).

Servicii

De asemenea, negocierile de aderare s-au concentrat în mare măsură și pe servicii, care au o importanță capitală atât pentru Uniunea Europeană, în calitate de cel mai mare exportator mondial în acest domeniu, cât și pentru Capul Verde, dat fiind rolul semnificativ al serviciilor în dezvoltarea sa economică. Angajamentele luate de Capul Verde vizează o serie vastă de sectoare de servicii care sunt esențiale pentru a atrage investiții și pentru a construi infrastructura economică necesară dezvoltării și creșterii Capului Verde, și anume:

Serviciile informatice și alte servicii conexe : Acest întreg sector va fi deschis.

Serviciile de telecomunicații : Drepturile de monopol acordate CV Telecom vor înceta să mai fie valabile după 2012. Capul Verde va pune în aplicare, de asemenea, documentul de referință privind serviciile de telecomunicații.

Serviciile de construcții : Capul Verde și-a luat angajamente foarte importante în acest sector.

Serviciile de distribuție: Deși anumite produse sunt excluse (de exemplu, metalele prețioase și produsele farmaceutice) și deși în sectorul comerțului cu amănuntul sunt aplicate anumite restricții privind proprietatea, Capul Verde și-a luat angajamente considerabile în acest domeniu.

Serviciile privind protecția mediului: Capul Verde și-a luat angajamente complete în acest sector.

Serviciile de voiaj și turism : angajamentele luate de Capul Verde în acest sector țin cont de nivelul său de dezvoltare și, de asemenea, confirmă importanța acestui sector pentru economia țării. Restricțiile privind proprietatea se aplică în cazul restaurantelor, iar în cazul agențiilor de voiaj și tur-operatorilor se aplică o restricție privind asocierile în participațiune.

Serviciile financiare : Capul Verde și-a luat angajamente semnificative în ceea ce privește o serie vastă de servicii financiare, inclusiv serviciile bancare și de asigurare.

Serviciile de transport : Angajamentele luate de Capul Verde garantează accesul nelimitat la transportul maritim internațional (atât pentru pasageri, cât și pentru marfă) și la serviciile portuare în condiții rezonabile și nediscriminatorii.

Angajamente luate în cadrul protocolului de aderare

În etapa finală și multilaterală a procesului de aderare, membrii OMC au căutat împreună să asigure o compatibilitate elementară între legislația și instituțiile comerciale ale Capului Verde și normele și acordurile OMC, prin includerea unor dispoziții specifice în protocolul de aderare și în raportul grupului de lucru. Următoarele chestiuni prezintă un interes special pentru Uniunea Europeană:

Drepturi comerciale

Capul Verde s-a angajat să acorde, odată cu aderarea sa, drepturi comerciale depline operatorilor străini. De asemenea, Capul Verde își va modifica legislația comercială în consecință, în ceea ce privește înregistrarea la registrul comerțului și taxele de înregistrare, pentru a asigura un tratament egal al operatorilor străini și operatorilor naționali și în ceea ce privește activitățile de import și de export în raport cu alte activități comerciale.

Restricții cantitative la import și sisteme de acordare a licenței

Capul Verde va elimina toate restricțiile cantitative impuse la import de la data aderării. În plus, de la data aderării, regimul licențelor de import va fi pus în conformitate cu normele OMC, inclusiv acordul privind procedurile de acordare a licențelor de import.

Subvenții

Capul Verde are în prezent două programe de subvenționare care oferă subvenții interzise la export. Capul Verde s-a angajat să elimine progresiv toate subvențiile interzise până la sfârșitul lui 2009.

Domenii pentru care s-a solicitat o perioadă de tranziție

Evaluarea vamală: Capul Verde se va conforma pe deplin Acordului OMC privind evaluarea vamală până la sfârșitul lui 2010.

Măsurile sanitare și fitosanitare: Capul Verde se va conforma pe deplin Acordului SPS al OMC până la sfârșitul lui 2009.

Drepturile de proprietate intelectuală: Capul Verde se va conforma pe deplin Acordului TRIPs (Acordul privind aspectele comerciale ale drepturilor de proprietate intelectuală) până la sfârșitul lui 2012, cu excepția domeniilor legate de produsele farmaceutice și de protecția datelor, în care se va ajunge la o conformitate deplină până la sfârșitul lui 2015.

III. RECOMANDARE

Odată cu prezentarea condițiilor de aderare a Republicii Capului Verde la OMC pentru aprobare de către Consiliu, Comisia estimează că aceste condiții constituie un pachet echilibrat și ambițios de angajamente de deschidere a pieței, care va aduce beneficii substanțiale Capului Verde și partenerilor comerciali din OMC ai acestuia.

2007/0276 (ACC)

Propunere de

DECIZIE A CONSILIULUI

de stabilire a poziției Comunității în cadrul Consiliului General al Organizației Mondiale a Comerțului în ceea ce privește aderarea Republicii Capului Verde la Organizația Mondială a Comerțului

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133 alineatele (1) și (5) coroborate cu articolul 300 alineatul (2) al doilea paragraf,

având în vedere propunerea Comisiei,

întrucât:

1. La 11 noiembrie 1999, guvernul Republicii Capului Verde a depus o cerere de aderare la Acordul de instituire a Organizației Mondiale a Comerțului (OMC), în conformitate cu articolul XII din acest acord.

2. La 17 iulie 2000 a fost creat un grup de lucru privind aderarea Capului Verde la OMC pentru a stabili condițiile de aderare acceptabile atât pentru această țară, cât și pentru toți ceilalți membri OMC.

3. Comisia a negociat în numele Comunității o serie completă de angajamente de deschidere a pieței din Republica Capului Verde, angajamente care au o importanță specială pentru Comunitate, după cum se precizează într-un memorandum încheiat între negociatorii din partea Republicii Capului Verde și a Comisiei la 26 octombrie 2007.

4. Aceste angajamente sunt în prezent încorporate în Protocolul de aderare a Republicii Capului Verde la OMC.

5. Aderarea Republicii Capului Verde la OMC ar trebui să aibă o contribuție pozitivă și de durată la procesul de reformă economică și dezvoltare durabilă din această țară.

6. În consecință, Protocolul de aderare ar trebui aprobat.

7. Articolul XII din Acordul de instituire a OMC prevede că modalitățile de aderare trebuie convenite între țara candidată și OMC și că acestea sunt aprobate de Conferința Ministerială a OMC. Articolul IV.2 din Acordul de instituire a OMC prevede că, în intervalele dintre reuniunile Conferinței Ministeriale, funcțiile acesteia sunt preluate de Consiliul General.

8. Prin urmare, este necesar să se stabilească poziția Comunității în cadrul Consiliul General,

DECIDE:

Articol unic

9. Poziția Comunității în cadrul Consiliului General al OMC în ceea ce privește aderarea Republicii Capului Verde la OMC este în favoarea aprobării aderării.

10. Această poziție este exprimată de Comisie în numele Comunității.

Adoptată la Bruxelles,

Pentru Consiliu

Președintele